b"\n_START_ARTICLE_\nSeminari Conciliar de Barcelona\n_START_SECTION_\nHist\xc3\xb2ria\n_START_PARAGRAPH_\nL'Esgl\xc3\xa9sia Cat\xc3\xb2lica va crear els seminaris l'any 1545 per un decret del Concili de Trento. En aplicaci\xc3\xb3 d'aquest decret, el Seminari Conciliar de Barcelona va ser creat per l'Arquebisbat de Barcelona en un primer edifici, situat al carrer Montalegre, on va funcionar entre 1593 i 1772. _NEWLINE_El 7 d'abril de 1772 va ser traslladat a l'Esgl\xc3\xa9sia de Betlem, a la Rambla, fins al 1878, en qu\xc3\xa8 es trasllad\xc3\xa0 al carrer Tallers. Finalment l'any 1882, es trasllad\xc3\xa0 a l'edifici actual del carrer Diputaci\xc3\xb3, les obres del qual havien comen\xc3\xa7at l'any 1879, durant el pontificat del bisbe Urquinaona. Aquest edifici va ser projectat per l'arquitecte Elies Rogent, que tamb\xc3\xa9 va projectar l'edifici proper de la Universitat de Barcelona. Els seminaristes hi van comen\xc3\xa7ar a viure el 1882, per\xc3\xb2 la inauguraci\xc3\xb3 oficial fou el 4 de desembre de 1904. _NEWLINE_En la Setmana Tr\xc3\xa0gica de l'any 1909 el Seminari fou assaltat i incendiat parcialment. El 22 d'octubre de 1916 es va inaugurar el Museu Dioces\xc3\xa0 de Barcelona a la planta baixa del Seminari Conciliar, amb m\xc3\xa9s de 600 obres que havien quedat fora de culte._NEWLINE_Durant la guerra civil espanyola (1936-1939), l'edifici fou saquejat i va tenir diferents utilitats: seu de la Universitat Popular de les Joventuts Llibert\xc3\xa0ries, alberg de refugiats de guerra, hospital, camp de presoners i resid\xc3\xa8ncia per als presos de diversos camps de treball de Barcelona. El rector del seminari, el beat Josep Maria Peris, aix\xc3\xad com diversos professors i seminaristes sofriren el martiri durant aquest per\xc3\xadode. Durant la guerra es varen perdre un bon nombre d'objectes d'art del museu. _NEWLINE_Despr\xc3\xa9s de la guerra l'edifici fou r\xc3\xa0pidament restaurat i els seminaristes hi retornaren. Els objectes d'art salvats van ser suficients per permetre la reobertura del museu el 30 de maig de 1960, el qual seria posteriorment traslladat a la Pia Almoina de Barcelona, on obr\xc3\xad les portes l'any 1991. _NEWLINE_A partir de 1970, els seminaristes anaren a viure a resid\xc3\xa8ncies de diferents indrets de Barcelona, quedant nom\xc3\xa9s les institucions acad\xc3\xa8miques a l'edifici del carrer Diputaci\xc3\xb3. El 1984 s'inici\xc3\xa0 un proc\xc3\xa9s de rehabilitaci\xc3\xb3 per acollir a la comunitat de seminaristes i professors, que s'hi instal\xc2\xb7laren de nou totalment l'any 1999, distribu\xc3\xafts en tres resid\xc3\xa8ncies."